CELEX: C2004/273/63
Language: el
Date: 2004-11-06 00:00:00
Title: Υπόθεση T-327/04: Προσφυγή του Syndicat National de l'Industrie des Viandes (SNIV) κατά της Επιτροπής των Ευρωπαϊκών Κοινοτήτων, που ασκήθηκε στις 3 Αυγούστου 2004

6.11.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 273/32
            
         Προσφυγή του Syndicat National de l'Industrie des Viandes (SNIV) κατά της Επιτροπής των Ευρωπαϊκών Κοινοτήτων, που ασκήθηκε στις 3 Αυγούστου 2004
   (Υπόθεση T-327/04)
   (2004/C 273/63)
   Γλώσσα διαδικασίας: η γαλλική
   Το Syndicat National de l'Industrie des Viandes (SNIV), με έδρα το Παρίσι, εκπροσωπούμενο από τις Nicole Coutrelis και Séverine Henneresse, δικηγόρους, με τόπο επιδόσεων στο Λουξεμβούργο, άσκησε ενώπιον του Πρωτοδικείου των Ευρωπαϊκών Κοινοτήτων στις 3 Αυγούστου 2004 προσφυγή κατά της Επιτροπής των Ευρωπαϊκών Κοινοτήτων.
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 30ής Μαρτίου 2004 σχετικά με την κρατική ενίσχυση «N515/2003 — Γαλλία — Ενισχύσεις στον τομέα της αξιοποιήσεως ζωικών υποπροϊόντων — Φόρος επί της σφαγής»,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η αξιοποίηση ζωικών υποπροϊόντων, η οποία θεωρείται αποστολή δημόσιας υπηρεσίας, χρηματοδοτείται στη Γαλλία από ένα ταμείο το οποίο λαμβάνει κρατική επιχορήγηση, καθώς και από τον φόρο επί της σφαγής, που επιβάλλεται στα σφαγεία. Το καθεστώς αυτό αποτέλεσε αντικείμενο κοινοποιήσεως στην Επιτροπή. Το προσφεύγον, το οποίο εκπροσωπεί τα σφαγεία, επέσυρε την προσοχή της Επιτροπής στην ανάγκη να κινηθεί η προβλεπόμενη στο άρθρο 88, παράγραφος 2, ΕΚ επίσημη διαδικασία εξετάσεως της ενισχύσεως. Ωστόσο, η Επιτροπή θεώρησε, με την προσβαλλόμενη απόφαση, ότι το επίμαχο καθεστώς δεν ήταν, ως προς την πτυχή του «ζώα που απεβίωσαν στο αγρόκτημα», ασυμβίβαστο με το κοινοτικό δίκαιο και ότι το εν λόγω καθεστώς δεν συνιστούσε ενίσχυση ως προς την πτυχή του «απόβλητα σφαγείων».
   Το προσφεύγον, θεωρώντας ότι η Επιτροπή επικύρωσε κατ' αυτόν τον τρόπο το σύστημα που θέσπισε η γαλλική κυβέρνηση, ζητεί την ακύρωση της προσβαλλομένης αποφάσεως, επικαλούμενο την παράβαση του άρθρου 88, παράγραφος 2, ΕΚ, καθώς και του άρθρου 4, παράγραφος 4, του κανονισμού (ΕΚ) αριθ. 659/1999 (1). Το προσφεύγον εκτιμά ότι, λαμβανομένων υπόψη των σοβαρών δυσχερειών κατά την εκτίμηση του συμβατού της επίμαχης ενισχύσεως τις οποίες είχε μνημονεύσει η Επιτροπή, η τελευταία δεν μπορούσε να κηρύξει την επίμαχη ενίσχυση συμβατή, χωρίς να κινήσει την επίσημη διαδικασία εξετάσεως.
   Επίσης, το προσφεύγον επικαλείται πλείονα πραγματικά σφάλματα και σφάλματα εκτιμήσεως της προσβαλλομένης αποφάσεως. Εξάλλου, προβάλλει ότι ο φόρος επί της σφαγής αντιβαίνει προδήλως σε πολλές διατάξεις του κοινοτικού δικαίου, ήτοι:
   
               —
            
            
               στους κανόνες περί ΦΠΑ,
            
         
               —
            
            
               στην απαγόρευση ποσοτικών περιορισμών μεταξύ των κρατών μελών (άρθρο 28 ΕΚ), κατά το μέτρο που ο φόρος επί της σφαγής αφορά και ζώα «μικτής» καταγωγής, σύμφωνα με τον κανονισμό (ΕΚ) αριθ. 1760/2000 (2), δηλαδή ζώα τα οποία προέρχονται από άλλο κράτος μέλος αλλά έχουν σφαγεί στη Γαλλία,
            
         
               —
            
            
               στον κανονισμό (ΕΚ) αριθ. 1774/2002 (3),
            
         
               —
            
            
               στην ελεύθερη παροχή υπηρεσιών (άρθρο 50 ΕΚ), κατά το μέτρο που μόνο μια επιχείρηση ανά νομό μπορεί να παρέχει υπηρεσίες αξιοποιήσεως ζωικών υποπροϊόντων στα σφαγεία και τους κτηνοτρόφους του νομού,
            
         
               —
            
            
               στους μηχανισμούς της κοινής γεωργικής πολιτικής. Συναφώς, το προσφεύγον διατείνεται ότι η Γαλλία, επιβάλλοντας τον επίμαχο φόρο, διαταράσσει την κοινή οργάνωση της αγοράς του κρέατος και παραβαίνει τους σχετικούς κανονισμούς, αυξάνοντας τεχνητά την τιμή του κρέατος.
            
         
      (1)  Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ, ΕΕ L 83 της 27.3.1999, σ. 1-9.
   
      (2)  Κανονισμός (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου, ΕΕ L 204 της 11.8.2000, σ. 1-10.
   
      (3)  Κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο, ΕΕ L 273 της 10.10.2002, σ. 1-95.